“พาณิชย์” ชี้ CPI เดือนม.ค.พุ่ง 3.23% มองเงินเฟ้ออ่อน-ยังไม่ใช้มาตรการสกัด
“พาณิชย์” ชี้ CPI เดือนม.ค.พุ่ง 3.23% เหตุราคาพลังงานเพิ่มขึ้น มองเงินเฟ้ออ่อน-ยังไม่ใช้มาตรการสกัด 
“พาณิชย์” ชี้ CPI เดือนม.ค.พุ่ง 3.23% เหตุราคาพลังงานเพิ่มขึ้น มองเงินเฟ้ออ่อน-ยังไม่ใช้มาตรการสกัด
4 ก.พ. 2565

นายรณรงค์ พูลพิพัฒน์ ผู้อำนวยการสำนักงานนโยบายและยุทธศาสตร์การค้า (สนค.) กระทรวงพาณิชย์ เผย ดัชนีราคาผู้บริโภคทั่วไป (CPI) หรืออัตราเงินเฟ้อในเดือน ม.ค. 65 เพิ่มขึ้น 3.23%เทียบช่วงเดียวกันของปีก่อน จากตลาดคาด 2.40% ส่วนอัตราเงินเฟ้อพื้นฐาน (Core CPI) เดือนม.ค. เพิ่มขึ้น 0.52%
โดยอัตราเงินเฟ้อทั่วไปที่เพิ่มขึ้นมาอยู่ในระดับ 3% เป็นผลจากปัจจัยราคาพลังงานที่เพิ่มสูงขึ้นเป็นสำคัญ ในขณะที่การเพิ่มขึ้นของราคาสินค้าอาหารสดนั้น ไม่ได้เป็นนัยสำคัญมากต่อเงินเฟ้อที่เพิ่มขึ้นในเดือนนี้
“เงินเฟ้อเดือนม.ค. ที่เพิ่มขึ้น 3.23% นั้น ปัจจัยหลักไม่ใช่เพราะราคาอาหารสดเพิ่มขึ้น จริงอยู่ ที่ราคาอาหารสดเพิ่ม แต่ก็ไม่ได้เพิ่มขึ้นมากอย่างมีนัยสำคัญที่จะทำให้เงินเฟ้อของไทยปรับเพิ่มขึ้นมาก แต่ปัจจัยสำคัญ มาจากราคาพลังงานที่เพิ่มขึ้นเป็นหลัก” นายรณรงค์ กล่าว
พร้อมมองว่า อัตราเงินเฟ้อที่ 3% ยังไม่เป็นสัญญาณที่ต้องกังวล เพราะมองว่าเป็นเงินเฟ้อแบบอ่อนๆ ไม่เป็นเหตุผลที่ทำให้ภาครัฐจะต้องใช้มาตรการเพื่อสกัดเงินเฟ้อในขณะนี้แต่อย่างใด ซึ่งอัตราเงินเฟ้อในระดับ 1-3% ถือว่าอยู่ในระดับที่เหมาะสมกับเศรษฐกิจ